Λειτουργία, επικοινωνιακή πολιτική και πολιτιστική στρατηγική του Ιδρύματος Σταύρος Νιάρχος
Creators: name: Κοντογουλίδης, Ηλίας Βασιλείου
Publisher: name: Aristotle University of Thessaloniki
Year: 2020
Subjects: Επικοινωνιακή πολιτική
Μη Κερδοσκοπικοί Οργανισμοί
Ίδρυμα Σταύρος Νιάρχος
Communication policy
Non Profit Organizations
Stavros Niarchos Foundation

description: Η διπλωματική εργασία με τίτλο «Λειτουργία, επικοινωνιακή πολιτική και πολιτιστική στρατηγική του Ιδρύματος Σταύρος Νιάρχος» στοχεύει αρχικά να περιγράψει τον κοινωνικό ρόλο, τη λειτουργία και τη στρατηγική των Οργανισμών με μη κερδοσκοπική δράση. Στην πορεία να αναλύσει την επικοινωνιακή πολιτική-στρατηγική και τη λειτουργία του Ιδιωτικού Φιλανθρωπικού Οργανισμού Ίδρυμα «Σταύρος Νιάρχος» και στο δεύτερο μέρος της εργασίας ο ερευνητής θα προβεί στην ερευνητική του πρόταση. Ειδικότερα, θα εξεταστεί και αναλυθεί η επικοινωνιακή πολιτική και το στρατηγικό μοντέλο του Ιδρύματος «Σταύρος Νιάρχος» (ΙΣΝ). Η εργασία θα επιχειρήσει να ερμηνεύσει πώς η εφαρμογή ενός σύγχρονου μοντέλου στρατηγικής-διοίκησης μπορεί να συνεισφέρει στην πετυχημένη πορεία και δράση ενός Οργανισμού με μη κερδοσκοπικό χαρακτήρα. Πέρα από την αναλυτική περιγραφή της δράσης του Ιδρύματος, θα εξετασθεί η πιθανότητα περαιτέρω ανάπτυξης και επέκτασης της δράσης του Οργανισμού και εκτός των Αθηνών, όπου βρίσκεται η βάση του Ιδρύματος «Σταύρος Νιάρχος». Επομένως, στο πρώτο μέρος της εργασίας θα αναλυθεί το θεωρητικό πλαίσιο γύρω από τη λειτουργία των φιλανθρωπικών-μη κερδοσκοπικών Οργανισμών και Ιδρυμάτων (λειτουργία διοίκησης, είδη και αρχές αποτελεσματικού προγραμματισμού και στρατηγικός προγραμματισμός, πηγές χρηματοδότησης αυτών των Οργανισμών, μάρκετινγκ, κλπ). Στην πορεία, η εργασία θα επικεντρωθεί στην μελέτη της επιλεγείσας περίπτωσης, δηλαδή του Ιδρύματος «Σταύρος Νιάρχος». Στο σημείο εκείνο θα εστιάσει συγκεκριμένα στο στρατηγικό μοντέλο και την επικοινωνιακή πολιτική του ΙΣΝ που ερευνάται. Αρχικά, αφότου παρουσιαστεί συντόμως η ιστορία του ΙΣΝ, θα μελετηθεί η δράση του Ιδρύματος κατά τη διάρκεια της τελευταίας δεκαετίας. Επιλέγεται αυτή η περίοδος διότι τα τελευταία χρόνια, εξαιτίας της κοινωνικοοικονομικής κρίσης που αντιμετωπίζει η Ελλάδα, οι εθελοντικές δράσεις αποκτούν ακόμα μεγαλύτερη σημασία και διάσταση. Ο ερευνητής θεωρεί κομβικό για την πορεία της έρευνας και για τα ερευνητικά ερωτήματα που θα τεθούν να αναλυθεί ένα μέρος της δράσης του ΙΣΝ σε σημαντικούς τομείς, όπως η Υγεία, η Παιδεία και ο Πολιτισμός. Έπειτα, θα μελετηθεί ο τρόπος λειτουργίας του Ιδρύματος «Σταύρος Νιάρχος», το στρατηγικό μοντέλο και ο προγραμματισμός του. Επίσης, θα εξεταστεί και η επικοινωνιακή πολιτική του Ιδρύματος (μέσα κοινωνικής δικτύωσης, δημόσιες σχέσεις, κλπ). Δεν θα παραλειφθεί η αναφορά σχετικά με την πραγμάτωση του κοινωνικού ρόλου του ΙΣΝ. Στο δεύτερο μέρος παρουσιάζεται η εμπειρική μελέτη της έρευνας που έχει διεξαχθεί (μεθοδολογία, ευρήματα, ερευνητική πρόταση). Ειδικότερα, στην εισαγωγή αυτού του μέρους θα αναδειχθούν τα ερευνητικά ερωτήματα που απασχολούν την παρούσα έρευνα. Ως προς τη μεθοδολογία ο ερευνητής αποφάσισε να χρησιμοποιήσει την ποιοτική έρευνα και το βασικό εργαλείο της έρευνάς του να είναι η διεξαγωγή συνεντεύξεων, ωστόσο δεν περιορίζεται μόνο σε αυτό το εργαλείο. Στην πορεία, θα απαντηθούν τα ερευνητικά ερωτήματα που θα τεθούν και στο τέλος αυτού του μέρους θα παρουσιαστεί αναλυτικά η αναπτυξιακή πρόταση την οποία καταθέτει η παρούσα έρευνα, δηλαδή η επέκταση του Ιδρύματος «Σταύρος Νιάρχος» στην ελληνική επικράτεια με τη δημιουργία παραρτήματος και στη Βόρεια Ελλάδα.